《祗园寺》
宋代·倪祖常

梵王宫殿有仙家，曾此瑶觞醉碧霞。雨过石坛寒象纬，风来祇寺委龙蛇。

经翻贝叶相腾瑞，饭熟青精味胜麻。昨日老僧谈妙法，缤纷犹自坠天花。

作者简介：湖州归安人，字子武。倪思子。官大理寺正。宁宗嘉定中自毗陵易守徽州，时州民困于和籴，祖常屡牍申省，事得寝。凡除害兴利、去灾致顺，悉意奉行。州民建祠祀之。